รองนายกรัฐมนตรี และรัฐมนตรีว่าการกระทรวงกลาโหม ระบุ ต้องรอให้ครบตามกรอบ 90 วันที่กำหนด จึงจะสามารถปลดล็อคพรรคการเมืองทั้งหมดได้
พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม กล่าวถึงกรณีที่ พรรคเพื่อไทยออกมาเรียกร้องให้ปลดล็อคการเมืองทั้งหมดว่า ขอให้ครบ 90 วันก่อนถึงจะปลดล็อคทั้งหมด ซึ่ง พลเอกประยุทธ์ จันทร์โอชา นายกรัฐมนตรี และ หัวหน้าคณะรักษาความสงบแห่งชาติ หรือ คสช. ระบุแล้วว่าสามารถทำอะไรได้บ้างและมีการปลดล็อคให้ 9 ข้อแล้ว เพียงแต่ว่าไม่ให้โฆษณาชวนเชื่อ
 




พลเอก ประวิตร ย้ำว่า การหาเสียงเลือกตั้ง ต้องรอไปถึงเดือนธันวาคมนี้ ส่วนข้อห้ามไม่ให้พรรการเมืองใช้โซเชียลมีเดียหาเสียงนั้น ขณะนี้ยังไม่ให้ใช้ เพราะการใช้โซเชียลมีเดียก็เหมือนกับการพูด ซึ่งทางคณะกรรมการการเลือกตั้ง หรือ กกต. จะมีหน้าที่พิจารณาว่าพรรคการเมืองใดที่ใช้โซเชียลมีเดียแล้วเข้าข่ายการหาเสียงซึ่งก็ต้องมีบทลงโทษตามกฎหมาย  ส่วนการกำชับกำนัน  และผู้ใหญ่บ้าน ไม่ให้ช่วยนักการเมืองหาเสียงนั้นเพราะไม่ใช่หน้าที่ และตอนนี้ไม่ว่าใครก็หาเสียงไม่ได้ รวมถึงทหารที่ใส่เครื่องแบบไปเดินตามนักการเมืองด้วย